Meðal breytinga á umferðarlögum sem varðar sveitarfélög og umferðaröryggi almennt í landinu má nefna : Umferðarfræðsla skal fara fram á öllum skólastigum : Í leikskólum , grunnskólum og framhaldsskólum . Skylda barna til að nota hlífðarhjálm við hjólreiðar er færð í lög og nær nú til barna yngri en 16 ára í stað barna yngri en 15 ára . Hjólreiðamaður má hjóla yfir gangbraut ( á gönguhraða ) . Létt bifhjól eru nú skráningar - og skoðunarskyld . Bann við notkun snjalltækja við akstur ökutækja – einnig reiðhjóla – er gert skýrt . Svipta skal þann sem ekið hefur ökutæki án þess að hafa fengið til þess réttindi , réttinum til að öðlast ökuskírteini í fjóra mánuði og framlengja í fjóra mánuði fyrir hvert skipti sem ekið er án réttinda . Ef svipta þarf þann sem ekki hefur náð tilskildum aldri til að aka ökutæki , skal miða við þann dag sem hann nær tilskildum aldri . Tekinn hefur verið af allur vafi um ökuljós bifreiða . Þau skulu ávallt vera kveikt , óháð aðstæðum . Búið er að lækka hraðann í vistgötu niður í 10 km á klst . Hugtakið göngugata er skilgreint í lögunum og sérstakt ákvæði sett um reglur sem gilda skulu í göngugötum . Þannig er umferð vélknúinna ökutækja í göngugötum almennt óheimil með ákveðnum undanþágum . Einungis rafbílar mega leggja í stæði sem merkt er bifreiðum til rafhleðslu . Í lögunum er sérstaklega áréttað að ekki megi leggja í snúningssvæði í botnlangagötum . Veghaldara verður nú heimilað að takmarka eða banna umferð um stundarsakir á vegi eða svæði þegar mengun er yfir heilsufarsmörkum eða hætta talin á að svo verði . Til grundvallar banni skal liggja fyrir rökstuðningur , studdur mæliniðurstöðum og mengunarspám . Ráðherra er heimilt að setja reglugerð með nánari ákvæðum um takmarkanir vegna mengunar . Ekki er heimilt að veita undanþágu frá notkun öryggis - og verndarbúnaðar í hópbifreiðum í almenningsakstri í dreifbýli á vegum þar sem heimilt er að aka hraðar en 80 km á klst .